Morten Bødskov (S), 2023-02-21:
Som det er blevet sagt, gennemfører vi med lovforslaget her den politiske aftale, som blev lavet tilbage i juni 2022 om ledelse af finansielle virksomheder, og det er også rigtigt, som det er blevet sagt, at den her aftale trækker tråde helt tilbage til nogle af de retssager, som vi så under finanskrisen, og jeg tror rolig, man kan sige, at os, der var en del af oprydningsarbejdet dengang, var en kende overraskede over, at det var sådan, at når anklagemyndigheden ville rejse sager via strafferetten, så var det svært at få gjort et ansvar gældende.
Det er det, der er kernen i det her, og det er det, som vi forsøger at rydde op i.
Så tak igen for et bredt samarbejde omkring det og for et i øvrigt bredt samarbejde gennem mange år om det her spørgsmål.
Forslaget indeholder så en række ændringer af reglerne om egnethed og hæderlighed, som det har været fremme, for ledelsesmedlemmer og nøglepersoner i finansielle virksomheder, og de regler er selvfølgelig vigtige.
For har finanskrisen vist os noget, er det vigtigheden af at have god ledelse i de finansielle virksomheder.
Det er meget, meget afgørende.
For banker og andre finansielle virksomheder spiller jo en central rolle i vores samfund, og vi har selvfølgelig behov for både god, men også ordentlig ledelse i den finansielle sektor.
Det er en forudsætning for, at både kunderne og jo også samfundet som sådan kan have tillid til finanssektoren.
Og som det ser ud i dag, er erfaringerne fra finanskrisen, at den lovgivning, vi har, jo ikke kan levere de resultater, vi som samfund forventer, og det var jo bl.a. det, vi så med nogle af afgørelserne i de sager, der blev rejst under finanskrisen.
Det vil vi rette op på nu, og det vil vi bl.a. gøre gennem en ny strafbestemmelse om ledelsessvigt.
Bestemmelsen gør det langt mere klart, hvad der forstås ved grove ledelsessvigt, og den gør det dermed også nemmere for bl.a. anklagemyndigheden at arbejde med at placere et ansvar.
Så indfører forslaget her også regler for fratrædelsesordninger for direktører og skærper reglerne for erstatningsretligt ansvar også i den sammenhæng.
Det vil jo så altså alt i alt indebære renere linjer og hurtigere og lettere placering af ansvar i de sager, hvor det går galt.
Det fører mig så til det andet punkt i forslaget, nemlig at vi jo ud over at skulle sikre den finansielle sektor mulighed for at drive god og også ordentlig ledelse også har haft en oplevelse af, at fit and proper-reglerne har gjort det sværere at rekruttere bredt til den finansielle sektor.
Forslaget reviderer derfor reglerne for rekrutteringsgrundlaget, så det bliver bredere, men samtidig også overholder intentioner bag vores fit and proper-regler.
Ændringerne består af egentlige lempelser for de mindste institutter, men også af initiativer, der forbedrer retssikkerheden for kandidater til stillinger, der kræver fit and proper-godkendelse fra Finanstilsynet.
Derudover sender forslaget også et klart signal om, at den danske fit and proper-praksis ikke skal være mere restriktiv eller administreres strammere end i andre EU-lande, som vi typisk sammenligner os med.
Med andre ord gør det her forslag det lettere for den finansielle virksomhed at hverve eller hyre de rette kompetencer på en forsvarlig og ordentlig måde.
På den måde kan vi sikre, at den finansielle sektor også får glæde af en højere grad af diversitet, hvad også Moderaternes ordfører var inde på, og derved jo kan drage nytte af de forskellige kompetencer, som man har behov for at have i en finansiel virksomhed som dem, vi typisk kender i Danmark.
Med de ord endnu en gang tak for den brede opbakning, og så ser jeg selvfølgelig frem til behandlingen af lovforslaget i Folketingets Erhvervsudvalg.